Опет то исто (комад)
0001    Што цвијели код Новога града, 
0002    Ал’ је вила, ал’ је љута змија? 
0003    Да је вила, у гори би била, 
0004    Да је змија, у ст’јени би била, 
0005    Ван цвијели паша код Новога, 
0006    Цвијелећи ситну књигу пише. 
0007    Не пише је чим се књиге пишу, 
0008    Него својом крви од образа, 
0009    Пак је шаље мјесту Цариграду 
0010    А на руке цару честитоме: 
0011    "Вај, честити царе господине, 
0012    "Ако хоћеш да смо твоји Турци, 
0013    "Не држи ме сад у овој муци 
0014    "Код Новога на крајини града, 
0015    "Додија ми Лауд-генерале, 
0016    "Шанце копа са четири стране, 
0017    "И на шанце табле направио, 
0018    "И на табле навезо лубарде, 
0019    "Нови бије са четири стране. 
0020    "Кад пуцају Лаудове бумбе, 
0021    "Ти би реко, царе господине, 
0022    "Да из неба сијевају муње; 
0023    "Каде, царе, честито кољено, 
0024    "Лаудови топови пуцају, 
0025    "Да из неба пуцају громови. 
0026    "Дај ми помоћ, од Бога ти била!" 
0027    Књига дође мјесту Цариграду 
0028    А на руке цару честитоме. 
0029    Књигу штије царе господине, 
0030    А кад виђе што му књига каже, 
0031    Од јада се црној земљи вија: 
0032    "Црна земљо, узми мене у се, 
0033    "Да не гледам јада великога 
0034    "Код Новога на крајини града 
0035    "Од Лауда и од паше мога." 
0036    Паке другу руком књигу пише, 
0037    Тер је шаље паши, Мирјан-паши: 
0038    "Мирјан-паша, десна руко моја, 
0039    "Купи војске штогод више мореш, 
0040    "Девет бега од девет градова, 
0041    "И четири Усум-беговића, 
0042    "И остале ћитаплије Турке, 
0043    "Оди с војском до Новога града 
0044    "На онога Лауд-генерала. 
0045    "Ако тебе мили Бог поможе, 
0046    "Те оџенеш њега од Новога, 
0047    "И ти отмеш Лаудове шанце, 
0048    "Бићеш мени везир понајстарији." 
0049    Књига дође паши Мирјан-паши. 
0050    Књигу штије паша Мирјан паша, 
0051    А кад виђе што му књига каже, 
0052    Ону штије, а четири пише, 
0053    Књиге шаље на четири стране, 
0054    Тер силену сакупио војску, 
0055    Не море је оком прегледати, 
0056    Камо ли би оком пребројио: 
0057    Девет бега од девет градова, 
0058    И четири Усум-беговића 
0059    И остале ћитаплије Турке, 
0060    И пред њима зелене барјаке. 
0061    Паке иде к Новом бијеломе, 
0062    Пак написа једну књигу малу, 
0063    Пак је посла к Новом бијеломе 
0064    А на руке старцу Лаудану: 
0065    "Каурине, Лауд-генерале, 
0066    "Бјежи с војском од Новога града, 
0067    "Бјежи с војском, и остаљај шанце, 
0068    "Ето мене, ударићу на те." 
0069    Књига дође Лауд-генералу: 
0070    Књигу гледа старац Лаудане, 
0071    Књигу гледа, а смије се на њу, 
0072    Паке другу ситну руком пише, 
0073    Паке је шаље паши Мирјан-паши: 
0074    "Мирјан-паша, прдачино наша, 
0075    "Ако мислиш, жалосна ти мајка! 
0076    "Одагнати мене од Новога, 
0077    "И ти моје освојити шанце, 
0078    "Тешко оном и његовој мајци, 
0079    "Ком остану Лаудови шанци. 
0080    "Ја сам Лауд старац остарио, 
0081    "Те не могу пред Турци бјежати, 
0082    "Срамота је и од Бога грехота. 
0083    "Удри, пашо, чекаћу те ође 
0084    "Код Новога, мјеста Босанскога. 
0085    [..................................................] 

Српске епске народне песме